На основу члана 44 став 1. Закона о заштити од пожара („Службени гласник Републике Српске“, број 94/19), члана 39. став 2. тачка 12. Закона о локалној самоуправи („Службени гласник Републике Српске“, бр. 97/16 и 36/19), члана 36. став 2. тачка 12. и члана 87. Статута града Градишка („Службени гласник града Градишка“, бр. 4/17 и 5/19) Скупштина града Градишка на сједници одржаној дана 14.07.2020. године, доноси

**О Д Л У К У**

**О ОСНИВАЊУ ПРОФЕСИОНАЛНЕ ВАТРОГАСНО - СПАСИЛАЧКЕ**

**ЈЕДИНИЦЕ ГРАДИШКА**

**I**

Овом одлуком оснива се Професионална ватрогасно - спасилачка јединица Градишка (у даљем тексту: ПВСЈ Градишка), утврђује надлежност Професионалне ватрогасно - спасилачке јединице Градишка и одређује начин руковођења и финансирања исте.

**II**

ПВСЈ Градишка је ватрогасно - спасилачка јединица за подручје града Градишка.

**III**

ПВСЈ Градишка је посебна унутрашња организациона јединица Градске управе града Градишка.

**IV**

Дјелокруг и надлежности ПВСЈ Градишка су:

84.25 - дјелатност ватрогасних јединица;

71.20 - техничко испитивање и анализа;

85.59 - остало образовање;

81.22 - остале дјелатности чишћења зграда и објеката;

49.41 - друмски превоз робе;

Поред наведених, ПВСЈ Градишка је надлежна за обављање и сљедећих дјелатности:

* гашење пожара и спасавање људи и имовине угрожене пожаром и елементарним неподгодама,
* пружање техничке помоћи у незгодама и опасним ситуацијама, те обављање и других послова у еколошким и другим несрећама,
* остваривање задатака јединице цивилне заштите у складу са Законом о заштити и спасавању у ванредним ситуацијма,
* контрола исправности и сервисирање ватрогасних апарата и хидрантске опреме за гашење пожара и
* други послови у складу са законом.

**V**

1. ПВСЈ Градишка руководи старјешина којег именује Градоначелник, на основу спроведеног јавног конкурса.
2. Градоначелник може, на период до завршетка конкурсне процедуре, именовати вршиоца дужности старјешине ПВСЈ Градишка.
3. Именовање стaрјешине ПВСЈ Градишка врши се по поступку прописаном Законом о службеницима и намјештеницима у органима јединице локалне самоуправе.

**VI**

1. За старјешину ПВСЈ Градишка може се именовати лице које има завршен студиј првог циклуса са остварених најмање 180 ECTS бодова, или еквивалентом, техничког смјера, а које испуњава и друге посебне услове прописане општим актом о организацији и систематизацији радних мјеста у ПВСЈ Градишка.
2. Старјешина ПВСЈ Градишка може имати замјеника који испуњава услове из става 1. и посебне услове прописане општим актом о унутрашњој организацији и систематизацији радних мјеста ПВСЈ Градишка.

**VII**

Средства за рад ПВСЈ Градишка, која је основана као посебна унутрашња организациона јединица Градске управе града Градишка, обезбјеђују се у буџету Града, као и из намјенских средстава за ПВСЈ Градишка у остваривању задатака цивилне заштите и прихода, које оствари вршењем услуга, које не спадају у редовну дјелатност ПВСЈ Градишка, те других извора у складу са законом и актима Града.

**VIII**

1. У складу са општим актом о унутрашњој организацији и систематизацији радних мјеста ПВСЈ Градишка, распоређивање запослених у ПВСЈ Градишка врши Градоначелник града Градишка у складу са законом и другим прописима.
2. Права, обавезе и одговорности запослених у ПВСЈ Градишка остварују се у складу са законом, колективним уговором и општим актом, који се примјењује на запослене у Градској управи града Градишка.

**IX**

У року од 90 дана од дана ступања на снагу ове одлуке, Скупштина града Градишка донијеће Правилник о унутрашњој организацији и систематизацији радних мјеста у ПВСЈ Градишка, а након прибављеног мишљења Министарства унутрашњих послова у Влади Републике Српске.

**X**

Ступањем на снагу ове одлуке, престаје да важи Одлука о организовању Професионалне ватрогасне јединице Градишка („Службени гласник општине Градишка“, број 8/13).

**XI**

Ова одлука ступа на снагу осмог дана од дана објављивања у „Службеном гласнику града Градишка“.

Број: 01-022-136/20

Датум: 14.07.2020. године

Градишка

ПРЕДСЈЕДНИК

СКУПШТИНЕ ГРАДА

Миленко Павловић